**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 27.01.2024, ora 08.00 – 28.01.2024, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 28.01.2024, ora 07.00**

**RÂURI**

**Debitele au fost, în general, staționare**, exceptând cursul Mureşului, Târnavei Mici, cursul superior şi mijlociu al Târnavei Mari şi cursul superior al Prutului, unde au fost în scădere.

Pe râurile din bazinele hidrografice: Crişuri, Arieş, Bega, Bega Veche, Timiş, Bârzava, Moravița, Caraş, Nera, Cerna, debitele au fost în creştere datorită precipitațiilor căzute în interval, cedării apei din stratul de zăpadă şi propagării şi doar prin propagare pe cursurile inferioare ale Someşului, Crasnei şi Târnavei Mari.

Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Moldova, Bistrița, pe cursul Prutului, în bazinele superioare ale Jiului şi Oltului și cursul superior al Lotrului. Pe celelalte râuri debitele se situează la valori cuprinse între 30-80% din normalele lunare, mai mici (sub 30%) pe râurile din bazinele hidrografice: Tazlău, Bârlad, Jijia, Bahlui, pe unii afluenți din bazinele inferioare ale Jiului, Oltului și Argeșului și pe unele râuri din Dobrogea.

Formațiunile de gheață (gheață la maluri, pod de gheață, năboi) existente, au fost în restrângere, diminuare și eliminare, exceptând cele din bazinele Siretului și Prutului, care s-au menținut fără modificări importante.

Se situează peste **COTELE DE ATENȚIE** râul Crasna la stațiile hidrometrice Domănești (400+89)-jud. SM şi Berveni (490+26)-jud. SM, (sector îndiguit).

**Debitele vor fi în general staționare,** exceptând cursul Mureşului, Târnavele şi cursul superior al Prutului, unde vor fi în scădere.

Pe cursurile mijlocii şi inferioare ale râurilor: Crişuri, Bega, Timiş, Bârzava, Moravița, Caraş, Nera, Cerna şi pe cursul inferior al Someşului, debitele vor fi în creştere prin propagare.

Formațiunile de gheață (gheață la maluri, pod de gheață, năboi) existente, vor fi în general, în restrângere, diminuare și eliminare.

Se va situa peste **COTELE DE ATENȚIE** râul Crasna la stațiile hidrometrice Domănești (400+50)-jud. SM şi Berveni (490+50)-jud. SM, (sector îndiguit).

**DUNĂRE**

**Debitul** la intrarea în ţară (secţiunea Baziaş) în intervalul 27.01.2024 – 28.01.2024 **a fost în scădere,** având valoareade **7500 m3/s**, peste media multianuală a lunii **ianuarie (4950 m3/s).**

În aval de Porţile de Fier, debitele au fost în scădere.

**Debitul la intrarea în ţară (secţiunea Baziaş) va fi în scădere (7400 m3/s).**

În aval de Porţile de Fier, debitele vor fi staționare pe sectorul Gruia – Calafat și în scădere pe sectorul Bechet – Tulcea.

***Se situează în faza I de apărare următoarele sectoare de dig:***

- Letea, Ciulineț–Isaccea, R3, R4, Sf. Gheorghe și Tudor Vladimirescu (din administrarea ANAR); Chilia Veche, Nufăru Victoria (din administrarea consiliilor locale) - jud. Tulcea.

**2.** **Situația meteorologică în intervalul 27.01.2024, ora 09.00 – 28.01.2024, ora 06.00**

**Valorile termice s-au situat peste normele caracteristice datei,** cu abateri pozitive de 5...10 grade în sud-vestul țării.

Cerul a prezentat înnorări mai persistente în nord, centru și est. La munte a nins, în cea mai mare parte a Transilvaniei și a Maramureșului au predominat ninsorile, în Moldova, local în Crișana și Dobrogea și pe arii restrânse în Muntenia au fost precipitații mixte, pe areale mici în Banat și izolat în Oltenia au predominat ploile. Cantitățile de apă au depășit ușor 30 l/mp în vestul Carpaților Meridionali. Vântul a prezentat intensificări în sud-vest, centru și nord-est, cu viteze în general de 50...65 km/h, precum și la munte, cu rafale mari pe creste, peste 90....110 km, viscolind ninsoarea și determinând vizibilitate scăzută. Temperaturile maxime au fost cuprinse între 0 grade la Vaslui și 12 grade la Craiova și Caracal, iar la ora 06 se înregistrau valori termice între -6 grade la Târgu Logrești și 4 grade la Oradea și Drobeta Turnu Severin. La ora 20 era strat de zăpadă la munte și măsura, în platformele stațiilor meteorologice, până la 116 cm în Munții Făgăraș, local în Maramureș (până la 10 cm), pe areale mai mici în Transilvania (până la 15 cm) și în Moldova (până la 10 cm) și izolat în Muntenia (sub 2 cm). Pe suprafețe foarte mici s-a format ceață.

***Observaţii:*** *de ieri dimineață de la ora 6 au fost în vigoare 5 mesaje pentru fenomene meteorologice periculoase imediate,* ***o avertizare cod portocaliu*** *emisă de către SRPV Timișoara și 4 atenționări cod galben dintre care 3 emise de către SRPV Bacău și 1 emisă de către SRPV Constanța.*

**LA BUCUREŞTI**

**Valorile termice diurne au continuat să scadă,** însă s-au situat ușor peste normele climatologice specifice acestei date, astfel că temperatura maximă a fost de 4 grade în Băneasa și 5 grade la Filaret și Afumați. Cerul a fost mai mult noros și trecător în prima parte a zilei și la începutul nopții s-au semnalat precipitații slabe, mixte. Vântul a suflat slab până la moderat. La ora 6 se înregistrau -2 grade la Băneasa, 0 grade la Filaret și 1 grad la Afumați.

**3. Prognoza meteorologică în intervalul 28.01.2024, ora 09.00 – 29.01.2024, ora 09.00**

**ÎN ŢARĂ**

**Valorile termice vor fi în scădere** față de intervalul precedent în majoritatea zonelor, iar cerul va avea înnorări, mai persistente în nord, centru și est. Va ninge local la munte, pe arii restrânse în Transilvania și Moldova, iar în Muntenia și Dobrogea vor fi izolat precipitații mai ales sub formă de ninsoare. Vântul va sufla slab și moderat, cu unele intensificări pe crestele montane, în special ale Carpaților Meridionali (60...70 km/h), precum și în sud-estul teritoriului (40...55 km/h). Temperaturile maxime se vor încadra în general între 0 și 7 grade, iar cele minime vor fi cuprinse între -10 și -0 grade. Dimineața și noaptea, pe areale mici, se va forma ceață.

**LA BUCUREŞTI**

**Cerul va fi temporar noros** și doar trecător vor fi precipitații slabe mixte. Vântul va sufla slab și moderat. Temperatura maximă va fi de 3...4 grade, iar cea minimă de -4...-3 grade, mai scăzută în zona preorășenească spre -6 grade.

**4. Buletin nivometeorologic pentru perioada 26.01.2024 ora 20 - 28.01.2024 ora 20**

**Fenomene meteo predominante: Ninsori viscolite, local însemnate cantitativ.**

**Principalele mecanisme ce conduc la declanșarea avalanșelor: încărcare excesivă cu zăpadă proaspătă, Zăpadă viscolită cu formare de plăci de vânt**

**TABEL RISCURI DE AVALANŞE**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNŢII FĂGĂRAŞ** | **RISC ÎNSEMNAT (3)** | **RISC MODERAT (2)** |
| **MUNŢII BUCEGI** | **RISC ÎNSEMNAT (3)** | **RISC MODERAT (2)** |
| **Munţii Parâng-Şureanu** | **RISC ÎNSEMNAT (3)** | **RISC MODERAT (2)** |
| **Munții Țarcu-Godeanu** | **RISC ÎNSEMNAT (3)** | **RISC MODERAT (2)** |
| **CEAHLĂU** | **RISC MODERAT (2)** | **RISC MODERAT (2)** |
| **MUNȚII RODNEI** | **RISC ÎNSEMNAT (3)** | **RISC MODERAT (2)** |
| **BISTRIȚEI- CĂLIMANI** | **RISC ÎNSEMNAT (3)** | **RISC MODERAT (2)** |
| **Munții Vlădeasa – Muntele Mare, Gilău** | **RISC MODERAT (2)** | **RISC MODERAT (2)** |

**Evoluția vremii în intervalul 25.01.2024 - 26.01.2024**

Vremea a fost vântoasă și apropiată de normalul termic al perioadei. Cerul a fost mai mult noros și pe arii relativ extinse s-au semnalat ninsori moderate cantitativ. Stratul de zăpadă a crescut pe alocuri cu 17 cm în Carpații Meridionali. Vântul a avut intensificări de 50-60 km/h în majoritatea masivelor, din sector predominant nord-vestic, iar în zonele înalte din Carpații Meridionali și Orientali temporar rafalele au atins 100-120 km/h, viscolind ninsoarea și spulberând zăpada. Local s-a semnalat ceață, asociată și cu depunere de chiciură.

**Evoluția stratului de zăpadă și a riscului de avalanșă, în zona montană înaltă:**

**MUNȚII FĂGĂRAȘ, BUCEGI** - **RISC ÎNSEMNAT (3)**

**La peste 1800 m:** În următoarele 48 de ore sunt așteptate ninsori care să depună local până la 20-30 cm de zăpadă, în special pe versanții nordici, iar vântul intens va determina formarea de noi plăci de vânt în apropierea crestelor, mai ales pe versanții estici și sudici, și depozite în zonele adăpostite. În partea superioară a stratului se întâlnesc acum 15-25 cm de zăpadă cu rezistenţă şi stabilitate redusă, depuși în urma ninsorilor curente, cât și a celor din ultima săptămână. În profunzime, stratul mai vechi este în general înghețat şi stabil. Pe văi și în zonele adăpostite se întâlnesc acumulări în depozite mai însemnate, atât mai vechi cât și mai recente, iar pe creste sunt formate plăci de vânt, în special pe versanții estici. Astfel, stratul mai instabil de la suprafață, ce va putea depăși pe alocuri 30-40 cm, va putea aluneca peste cel vechi în special la supraîncărcări, favorizând declanșarea unor avalanșe de dimensiuni medii și izolat mari, riscul fiind **RISC ÎNSEMNAT (3).**

**Sub 1800 m,** stratul de zăpadă are dimensiuni mai reduse, exceptând anumite văi din zona 1600-1800 m unde vântul a transportat zăpada din altitudine și este ușor umezit la altitudini mai joase. Pe fondul ninsorilor așteptate, stratul va crește și aici, iar mai ales la supraîncărcări mai mari, vor fi condiții pentru declanșarea unor avalanșe de dimensiuni medii și mici, riscul fiind **RISC MODERAT (2)**.

**RODNEI, CĂLIMANI-BISTRIȚEI** - **RISC ÎNSEMNAT (3)**

**La peste 1800 m:** În următoarele 48 de ore sunt așteptate ninsori viscolite, care vor depune local peste 15 cm de zăpadă proaspătă peste stratul instabil prezent acum la suprafața zăpezii, ce măsoară pe alocuri 20-25 cm. La altitudine se întâlnesc troiene de dimensiuni importante, iar pe văi și în zonele adăpostite sunt acumulări mai însemnate. Vântul intens va determina formarea de plăci de vânt în apropierea crestelor, în special pe versanții sudici și estici. În profunzime stratul de zăpadă este stabilizat, având cruste de gheață în interior. Pe pantele suficient de înclinate, vor fi condiții pentru alunecarea stratului instabil din partea superioară și pentru declanșarea unor avalanșe de dimensiuni medii și izolat mari, riscul fiind prezent atât spontan, cât mai ales la supraîncărcări ale stratului, riscul fiind **RISC ÎNSEMNAT (3)**

**Sub 1800 m,** La altitudini mai mici de 1800 m, stratul va continua să crească, acolo unde stratul de zăpadă mai prezintă pe alocuri grosimi importante și unde se pot depune peste 10-15 cm de zăpadă proaspătă. Și aici vor fi condiţii pentru declanșarea unor avalanșe de dimensiuni mici și medii, riscul fiind **RISC MODERAT (2)**.

**MUNȚII ȚARCU-GODEANU**  - **RISC ÎNSEMNAT (3)**

**La peste 1800 m,** stratul de zăpadă este alcătuit în partea superioară dintr-un strat depus în ultima săptămână, cu rezistență și stabilitate mai reduse, ce depășește pe alocuri 10-15 cm, iar ninsorile din următorul interval vor adăuga local 10-15 cm de zăpadă proaspătă. În profunzime zăpada veche este în general stabilizată și înghețată. În zonele înalte sunt formate plăci de vânt, iar vântul intens din perioada următoare va determina formarea de noi plăci de vânt în apropierea crestelor. Pe pantele suficient de înclinate sau în zonele cu depozite mai mari se pot declanșa avalanșe de dimensiuni mici și medii, prin ruperea și alunecarea stratului de la suprafață sau prin alunecarea plăcilor de vânt peste straturile stabile mai vechi, riscul fiind amplificat la supraîncărcări. Riscul declanșării avalanșelor va fi **RISC ÎNSEMNAT (3)**.

La altitudini mai mici de 1800 m, stratul de zăpadă este mai redus, dar va crește și aici cu 5-15 cm ca urmare a ninsorilor așteptate. În special între 1600 și 1800 m sunt văi cu acumulări mai importante de zăpadă. Se pot declanșa avalanșe de dimensiuni mici și izolat medii prin dislocarea zăpezii mai puțin stabile din partea superioară a stratului, riscul declanșării acestora fiind prezent mai ales la supraîncărcări mari, riscul fiind **RISC MODERAT (2)**.

**MASIVUL PARÂNG-ŞUREANU** - **RISC ÎNSEMNAT (3)**

**Peste 1800 m,** pe versanții nordici sunt așteptate ninsori în intervalul următor care vor mai depune local 10-15 cm de zăpadă proaspătă peste stratul recent depus, ce depășește acum pe alocuri 10-15 cm în partea superioară. În profunzime zăpada veche este în general stabilizată și înghețată. Pe pantele suficient de înclinate sau în zonele cu depozite mai mari se pot declanșa avalanșe de dimensiuni medii, prin alunecarea stratului mai puțin stabil de la suprafață sau prin ruperea plăcilor de vânt din altitudine, riscul fiind amplificat la supraîncărcări. Riscul declanșării avalanșelor va fi **RISC ÎNSEMNAT (3)**.

**La altitudini mai mici de 1800 m,** stratul de zăpadă este mai redus, dar în special între 1600 și 1800 m sunt văi unde zăpada prezintă acumulări mai importante. Va ninge și la altitudini mai joase, iar stratul va înregistra creșteri, fiind condiții pentru declanșarea unor avalanșe de dimensiuni mici și izolat medii, riscul fiind **RISC MODERAT (2)** și prezent mai ales la supraîncărcări.

**MASIVUL CEAHLĂU** - **RISC MODERAT (2)**

Ninsorile din următoarele 48 de ore pot crește local stratul cu peste 10 cm. Stratul de zăpada prezent este ușor stabilizat, dar în partea superioară sunt zone unde se găsesc până în 10 cm de zăpadă relativ recent acumulată, de la ultimele ninsori și peste care se va depune zăpada proaspătă. În zonele adăpostite și pe văi sunt unele depozite mai importante. Doar pe văile cu acumulări mai mari de zăpadă, la supraîncărcări mari, se pot declanșa avalanșe mici sau alunecări ale stratului de zăpadă proaspătă la suprafață, riscul fiind **RISC MODERAT (2)**.

**MASIVUL VLĂDEASA** - **RISC MODERAT (2)**

Zăpada este stabilizată în profunzime, iar în partea superioară întâlnim un strat mai puțin stabil în primii 10-15 cm ai zăpezii. Ninsorile așteptate vor mai depune local 10-15 cm de zăpadă proaspătă pe anumiți versanți vestici și pe anumite văi expuse acumulărilor, iar vântul intens va forma plăci de vânt în apropierea crestelor. În zonele adăpostite, pe versanții vestici și pe unele văi sunt depozite mai importante de zăpadă. Astfel, în zonele cu acumulări mai mari de zăpadă, la supraîncărcări, se pot declanșa avalanșe mici și izolat medii, riscul fiind **RISC MODERAT (2)**.

**În data de 26.01.2024, la ora 14**, stratul de zăpadă din platforma stațiilor meteorologice măsura:

**Carpaţii Meridionali**: 102 cm la Bâlea Lac, 91 cm la Vf. Omu, 63 cm Vf. Țarcu, 35 cm la Parâng, 32 cm la Cuntu, 27 cm la Predeal, 23 cm la Păltiniș, 18 cm la Sinaia, 16 cm la Fundata.

**Carpaţii Orientali:** 115 cm la Vf. Călimani, 60 cm la Bucin, 53 cm la Vf. Lăcăuți, 50 cm la Vf. Iezer, 35 cm la Ceahlău-Toaca, 27 cm la Poiana Stampei, 15 cm la Penteleu.

**Carpaţii Occidentali**: 54 cm la Stâna de Vale, 13 cm la Semenic, 10 cm la Vf.Vlădeasa, 3 cm la Roșia Montană, 2 cm la Băișoara.

**Prognoza vremii în intervalul 26.01.2024, ora 20:00 - 28.01.2024, ora 20:00:**

Vremea va fi în continuare vântoasă și apropiată de normalul termic al perioadei. Cerul va fi mai mult noros și pe arii extinse va ninge viscolit. În următoarele 48 de ore cantitățile de precipitații vor depăși local 15-20 l/mp și pe arii restrânse 30-35 l/mp pe rama nordică a Carpaților Meridionali, în nordul Carpaților Orientali și pe rama vestică a Carpaților Occidentali, acolo unde și stratul de zăpadă va înregistra creșteri mai consistente. Vântul va avea intensificări de 60-80 km/h în toate masivele din sector predominant nord-vestic, viscolind ninsoarea sau spulberând zăpada și temporar de peste 90-110 km/h în zonele înalte din Carpații Meridionali și Orientali în cursul nopții de 26/27 ianuarie și al zilei de 27 ianuarie. Local se va semnala ceață, asociată și cu depuneri de chiciură.

**Temperaturi prognozate în intervalul 26.01.2024 ora 20 - 28.01.2024 ora 20:**

**Peste 1800 m:** temperaturi **minime**: -16….-9 grade

**temperaturi maxime:** -13….-6 grade

**Sub 1800 m:** temperaturi **minime:** -12…-4 grade

**temperaturi maxime:** -10….-2 grade

**Vânt la peste 2000 m:** la noapte și mâine din sector nord-vestic cu viteze de 100-120 km/h, iar duminică, 28 ianuarie, din sector nordic cu 70-80 km/h.

**Izoterma de 0 grade:** în general între 300-700 m, cu valorile cele mai coborâte în Carpații Orientali.

**Notă: Legenda de coduri de culori pentru caracterizarea riscului la avalanşe:**

**RISC FOARTE MARE -** cod roşu (5) ■- Instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■: pe anumite pante suficient de înclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS -** cod verde **(1)** ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

1. ***CALITATEA APELOR*** 
   1. **Pe fluviul Dunărea**

**A.R.B.D.D**. - Administrația Rezervației Biosferei „Delta Dunării”, informează că urmare a accidentului ce a avut loc în data de 06 ianuarie 2024, la granița dintre Serbia și Croația pe fluviul Dunărea, în zona Banska Palanka, la cca 220 km de Baziaș, unde s-a scufundat o barjă cu o încărcătură de 1000 de tone de îngrășământ azot, s-a efectuat un raport privind situația formelor minerale de azot (azotiți și azotați, amoniu) și azot total, prezente în apele de suprafață din perimetrul Rezervației Biosferei Delta Dunării.

În cursul lunii ianuarie 2024, au fost prelevate 12 probe de apă de suprafață, din următoarele zone: Dunărea – Mm 44, Dunărea – Mm 43, Braț Chilia – Km 115, Braț Tulcea – Mm 42,5, în vederea analizei și determinării situației compușilor cu azot: azotați (N-NO3), azotiți (N-NO2), amoniu (N-NH4+) și azot total (N total).

Urmare analizelor efectuate pentru determinarea calității apei în aceste zone, a rezultat că nu au fost înregistrate variații evidente/semnificative cu privire la concentrația de azot din azotați și azotiți, toate valorile concentrațiilor din zona de studiu corespund clasei I de calitate – Stare foarte bună (< 1mg/l), conform Ordinului 161/2006.

Rezultatele azotului total din stațiile studiate indică încadrarea apei între clasa I și a II a de calitate conform Ordinului 161/2006, (între 1,47 mg/litru -1,97 mg/litru).

De asemenea, în ce privește amoniul, toate probele de apă investigate prezintă valori mici care se află sub valoarea limită corespunzătoare clasei I – Stare foarte bună (0.4 mg/litru) conform Ordinului 161/2006.

În concluzie, în cadrul analizei efectuate nu au fost înregistrate variații semnificative în anul 2024 comparativ cu perioada 2018-2023.

Pe baza prognozei date de INHGA - Institutul Național de Hidrologie și Gospodărire a Apelor, debitul Dunării la intrarea în țară a fost, semnificativ peste media lunii ianuarie, cu valori care variază între 8800 mc/s și 9100 mc/s. Debitul mare poate contribui la diluarea poluanților sau a nutrienţilor care ar putea fi prezente în apă, ajutând astfel la menținerea nivelurilor acestora în limite normale.

Raportul a fost realizat de către experții Geo EcoMar - Institutului Național de Cercetare-Dezvoltare pentru Geologie și Geoecologie Marină, în baza măsurătorilor efectuate în ianuarie 2024, urmare a solicitării A.R.B.D.D.

* 1. **Pe râurile interioare**

Nu au fost semnalate evenimente deosebite.

* 1. **Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 25.01.2024, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

**Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită la următoarele staţii de monitoring a calităţii aerului, cu indicativul:**

**B-23, mun. Bucureşti.**

**B-27, com. Afumaţi, jud. Ilfov.**

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei:**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 25.01.2024 – 26.01.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4.** **În municipiul Bucureşti şi judeţul Ilfov**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**5. Probleme de Alimentări cu apă:**

**Administrația Bazinală de Apă Prut-Bârlad:**

**Judeţul Botoşani:**

- Se mentine situatia de restrictii in alimentarea cu apa pentru piscicultura la folosinta:

- S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii.

**Judeţul Iaşi:**

- Se mentine situatia de restrictii in alimentarea cu apa pentru piscicultura la folosintele:

\* S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin reducerea debitelor la sursa r. Miletin – ac.Halceni corespunzator treptei I de aplicare a restrictiilor.

\* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

- Se aplica situatia de restrictii in alimentarea cu apa la folosinta:

\* S.C. APAVITAL S.A.Iasi prin reducerea debitelor la sursa r. Bahlui – ac.Parcovaci corespunzator treptei II de aplicare a restrictiilor.

**Judeţul Vaslui:**

- Se mentin prevederile „Planului de restrictii si folosire a apei in perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Vaslui din acumularea Solesti.

**A.B.A. Arges-Vedea:**

**Judeţul Braşov:**

**S.G.A. Braşov** informează că la Compania APA Braşov S.A. s-a anunţat începerea diminuării preluării de apă brută din Acumularea Săcele – pr.Târlung cu 450 l/s si inceperea compensării necesarului de apă din sursa subterană de rezervă - Front captare A.N.I.F. – zona Harman Prejmer (aplicare prevederi “Plan de restrictii si folosire a apei în perioadele deficitare”), conform adresei nr. 63056 din 21.12.2023 înregistrată la S.G.A. Brasov sub nr. 11485 din 21.12.2023.

Nu s-au impus restricţii de alimentare cu apă la populaţie.

**-A.B.A. Jiu** informează că începând cu data de 17.05.2022 a fost oprită alimentarea cu apă a Barajului Valea de Peşti din Priza Câmpu lui Neag (Buta, **jud. Hunedoara**), pentru efectuarea lucrărilor de înlocuire a conductei Buta-Baraj.

**DIRECȚIA COMUNICARE**